30 de colindători cu inimi mari din localitatea prahoveană Bucov au strâns o sumă impresionantă de bani la finalul lui 2023 și i-au donat pe toți pentru a achiziționa aparatură medicală pentru Spitalul de Pediatrie Ploiești.
Membrii organizației Plugul Tradițional Caritabil Bucov au început încă din 2020 să doneze fondurile strânse din colindat în scopuri caritabile. Banii adunați în 2023 au mers către două analizatoare automate de hematologie. Acestea erau foarte necesare Spitalului de Pediatrie Ploiești pentru depistarea rapidă a infecțiilor din sânge la copii.
"Prețul lor a fost de 33.000 de lei, însă, aflând despre ce este vorba, firma distribuitoare ne-a făcut o reducere de 7.000 de lei. Pe baza unui contract de sponsorizare, săptămâna trecută am predat aparatele conducerii Spitalului Petrolul. Sperăm din inimă să fie cât mai folositoare pentru tratarea copiilor care ajung aici", au declarat filantropii de de la Plugul Tradițional Caritabil Bucov pentru Observatorul Prahovean.
Înainte de sărbătorile de iarnă, colindătorii caritabili au discutat cu conducerea Spitalului de Pediatrie Ploiești, pentru a afla exact cum pot fi folosiți banii pentru a avea cel mai mare impact pozitiv asupra copiilor bolnavi.